TSHIENA-BUALU TSHINENE NZAMBI UDIKU UKUTABALELA ANYI?
Nzambi udiku ukutabalela anyi?
“Tshiena mua kudisungila to, ndi mupele; Yehowa antabalelaku.” * —DAVIDI MU ISALELE, MU BIDIMU BIA 1000 K.B.B.
Bivuaku bimpe bua Davidi kutekemenaye kudi Nzambi bua amutabalele anyi? Nzambi utuku ukutabalela anyi? Bantu ba bungi kabena bitaba ne: Nzambi wa bukole buonso udi ubatabalela. Bua tshinyi?
Bumue bua ku malu budi ne: Nzambi udi ku mutu kua bionso menemene kupita bantu. Bua muaba udiye, bisamba bionso ‘bidi bu dimata dia mâyi didi ditankuka ku luesu, yeye udi ubibala bu lupuishi lukese lua pa tshiamu tshia kuidikija natshi bujitu.’ (Yeshaya 40:15) Mufundi mukuabu wa matuku etu aa udi ne mpata uvua mufike too ne ku diamba ne: “kabiena bikumbana bua kuitaba ne: kudi Nzambi kampanda udi utabalela ne utangila malu audi wenza.”
Bamue bantu badi bobu bamona ne: malu adibu benza adi abavuija kabayi bakumbane bua Nzambi kubatabalela. Tshilejilu, tatu mukuabu wa bidimu 50 ne pa mutu diende Jim, udi wamba ne: “Mvua nsambila misangu ne misangu bua ditalala ne didikanda, kadi anu mu mutantshi mukese, mvua mfika munda misangu yonso. Ndekelu wa bionso, ngakafika ku dimona ne: mvua muntu mubi ne Nzambi kavua ukokesha bua kungambuluisha to.”
Nzambi udiku kule menemene ne bantu bua kubengaye kutumona anyi? Mmunyi mudiye udiumvua bulelela bua bifukibua biende bidi bipange bupuangane? Muntu yeye kayi ne dimanya dia Nzambi, kena mua kumvuija bimpe malu a Nzambi anyi kuandamuna nkonko eyi to. Kadi Bible, Dîyi dia Nzambi difundisha ku nyuma wende didiye mutumine bantu, udi utujadikila ne: Nzambi kena kule ne bantu ne udi ubatabalela. Bible udi wamba ne: ‘Kena kule ne yonso wa kutudi.’ (Bienzedi 17:27) Mu biena-bualu binayi bidi bilonda ebi, netumone tshidi Nzambi utuambila bua mushindu udiye utabalela bantu ne mudiye muleje bantu bu wewe ditabalela dilelela.
^ tshik. 3 Musambu 40:17, NWT; Yehowa ke dîna dia Nzambi bilondeshile Bible.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn